32006R1585
L 294/19
JURNALUL OFÍCIAL AL UNIUNII EUROPENE
REGULAMENTUL (CE) NR. 1585/2006 AL COMISIEI
din 24 octombrie 2006
de modificare a anexei III la Regulamentul (CE) nr. 318/2006 al Consiliului
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 318/2006 al Consiliului din 20 februarie 2006 privind organizarea comună a piețelor în sectorul zahărului (1), în special articolul 10 alineatul (1),
întrucât:
(1)
Anexa III la Regulamentul (CE) nr. 318/2006 stabilește cotele naționale și regionale de producție a zahărului, a izoglucozei și a siropului de inulină. Pentru anul de comercializare 2006/2007, este necesar ca aceste cote să fie modificate până la 30 septembrie 2006.
(2)
Modificările rezultă în special din aplicarea articolelor 8 și 9 din Regulamentul (CE) nr. 318/2006, care prevăd atribuirea unor cote adiționale de zahăr, precum și a unor cote de izoglucoză adiționale și suplimentare. Modificările trebuie să țină seama de comunicările statelor membre prevăzute la articolul 12 din Regulamentul (CE) nr. 952/2006 al Comisiei din 29 iunie 2006 de stabilire a normelor de aplicare a Regulamentului (CE) nr. 318/2006 al Consiliului în ceea ce privește gestionarea pieței interne a zahărului și regimul cotelor (2), care se referă în special la cotele adiționale și suplimentare atribuite deja la data întocmirii comunicării.
(3)
Modificările cotelor menționate de anexa III la Regulamentul (CE) nr. 318/2006 rezultă, de asemenea, din aplicarea articolului 3 din Regulamentul (CE) nr. 320/2006 al Consiliului din 20 februarie 2006 de instituire a unui regim temporar de restructurare a industriei zahărului în Comunitatea Europeană și de modificare a Regulamentului (CE) nr. 1290/2005 privind finanțarea politicii agricole comune (3), care prevede un ajutor pentru restructurare în favoarea întreprinderilor care renunță la cote. Prin urmare, este necesar să se țină seama de renunțarea la anumite cote care poate interveni în conformitate cu comunicarea Comisiei (2006/C 234/04) din 29 septembrie 2006 privind evaluarea resurselor financiare disponibile pentru acordarea ajutoarelor pentru restructurare în anul de comercializare 2006/2007 (4).
(4)
Modificarea cotelor stabilite de anexa III la Regulamentul (CE) nr. 318/2006 nu aduce atingere condițiilor care reglementează acordarea ajutoarelor prevăzute la capitolul 10f din Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru schemele de sprijin direct în cadrul politicii agricole comune si de stabilire a anumitor scheme de sprijin pentru agricultori si de modificare a Regulamentelor (CEE) nr. 2019/93, (CE) nr. 1452/2001, (CE) nr. 1453/2001, (CE) nr. 1454/2001, (CE) nr. 1868/94, (CE) nr. 1251/1999, (CE) nr. 1254/1999, (CE) nr. 1673/2000, (CEE) nr. 2358/71 și (CE) nr. 2529/2001 (5) și la articolul 7 din Regulamentul (CE) nr. 320/2006.
(5)
Este necesar să se modifice anexa III la Regulamentul (CE) nr. 318/2006 în consecință.
(6)
Măsurile prevăzute de prezentul regulament sunt conforme cu avizul Comitetului de gestionare a zahărului,
ADOPTĂ PREZENTUL REGULAMENT:
Articolul 1
Anexa III la Regulamentul (CE) nr. 318/2006 se înlocuiește cu textul anexei la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 octombrie 2006.